HAMPUNG TOGI - MARANGGAP HUHUT MARSIPAPUNGUAN. - PALAMBOKPUSUPUSU\nHome » TORSA » HAMPUNG TOGI - MARANGGAP HUHUT MARSIPAPUNGUAN.\n07 September 2017 TORSA Edit\nIanggo borngin pamuhai dung sorang anak ni si Togi ndada piga dope jolma ro maranggap lobi sian angka sisolhot ni si Togi dohot si Kartini. Tarlumobi simatua ni si Togi holan dung dibege nasida naung hipas boruna i nunga pintor ro Nai Polin mamboan boras sipir ni tondi dohot mamboan manuk nang bangunbangun laho patupa na ni dugu rohana asa adong allangon ni si Kartini. Diboan muse adong inuman Anggur Sap Bulan laho inumon ni si Kartini. Ninna nasida asa patamba gogo dohot asa doras tarus ni Ina na imbaru hipas sai somal do dilehon anggur, na ni dugu mardongan bangunbangun dohot tuak tangkas tahe.\nSongon i nang angka sisolhot na asing nunga ro be marganti soring huhut mamboan silua na suman tu ina na martataring dung hipas. Adong muse do na mamboan kain panjang laho parompa ni si Unsok na imbaru sorang i. Marragam ma tahe bangko naung somal ni ulahon nasida angka na martondong dohot na mardongan sahuta molo toho adong na marharoan bolon songon on. Sai dipatudu nasida do na parsidohot nasida marlas ni roha ala tamba bilangan ni dongan manang tondong nasida.\nDung pe ari paduahon lam rtorop ma angka ama dohot ina ro maranggap tu jabu ni si Togi, tarlumobi angka donganna songon si Jannus, si Sangkap dohot si Monang nunga antar tibu i ro huhut sipsip manangkui kartu asa adong pangkeon nasida laho marmeam markartu di paranggapon i. Si Togi pe nunga mangarade manjangkon angka paranggap i marhite na parade kopi, bubuk tes dohot gula. Ai somal do songon I di huta nasida I, molo dung adong paranggapan sai torop do ro jolma jala sipata marsiharaan nasida didok ma hatana ‘marsikopi lari’ ninna pandokna.\nTung so binoto do boasa molo maranggap dohononna hata lesengna marsikopi lari, olo m ra ala na sopola margarar i molo minum kopi di paranggapan jala dung sidung minum kopi adong ma deba na sumurut sadasada nasida huhut didok hatana “ mulak ma jolo hami ate, mardungodungo hamu. Sai tumibu ma tamba bolon ni posoposo i asa humatop sareaon tu balian”\n“Horas. Bolon do si Unsok i ninna hamu?” ninna si Jannus dung bongot ibana tu bagas jabu i.\n“Bolon do amang” ninna Ompu Pangadean boru.\nSongon ido somalna sungkunsungkun molo imbaru ro dope manang holan sahali dope ibana ro maranggap. Alai molo dung padua halihon manang mangulakhon muse marasing muse ma sungkunsungkunna tmuse.\n“Nunga tamba bolon ni si Unsok i?” i ma sungkunsungkuna muse. Jala alusan ni parjabu ma “Nunga be tamba bolonna”\nLam bagas borngin lam torop ma angka jolma ro maranggap tu jabu ni si Togi. Adong ma na marsirarion angka ama dompak labalaba ni jabu angka ina sumolhot ma i dompak tataring jonok podoman ni na marroboroboan i huhut marsirarion. Molo angka ina asing ma sirarion ni, marragam tahe sian taringot marsuan, marbabo, lan na asing na toho jumpangna hata sihatahononna. Na deba angka ama nunga mamungka marmeam kartu, marsipapunguan didok nasida goarna.\n“Bahen jolo tu son sambongsambong na metmet i Amani Unsok asa adong tong tonga di jolo nami on” ninna si Jannus huhut mangarahon angka dongan “toe hamu ise do na dohot asa tamulai na manjaha on” ninna si Jannus manguduti hatana.\nDipaharuar si Monang kartu sian sangkuna, dipeakhon ibana di jolona. Hatop marpungu Amani Bilklinton, si Sangkap, si Monang si Jannus dohot Amani Barita marhaliang nasida hundul mambahen songon na mambahen lobuan.\nDi na asing adong muse salobuanna i marhaliang huhut paadopadop kartu di jolo nasida. Ribur ma tahe idaon huhut marsirarion nasida. Sasintongna ndada apala tu hepeng juji i ianggo roha nasida alai holan sada dalan do i unang bonosan gabe manigor martahi modom roha nasida di paranggapan i.\n“Humatop poang bahen jolo kopi i Amani Unsok” nunga mauas iba, alani do huroha asa manigor mate kartu niba on. Toe ise dison ho ma Taronggal gantihon jolo ahu” ninna si Sangkap ala manigor mate kartuna.\nAlai iango Ompu si Barita Amonguda ni si Togi rap dohot Guru Berlin marnonang angka politik do nasida manaringoti na ndang sadia lelengna i be markising hampungnama nasida muse ala nunga dapot tingkina parkisingon hampung di huta nasida i. Gabe sumurut do si Sangkap sian lobuan na markartu i dompak parnonangon ni natumua i dung olo si Taronggol maningkati ibana markartu. Ai nangkin pe ndada nian pola lomo rohana markartu alai ala hurang ninna dongan gabe dipaksahon si Jannus ma ibana dohot markartu.\n“Jadi boha do pandapotmu Ama Tiur taringot tu na markising hampung on satongkinna i nama ingkon pamasaonta di huta on” ninna Guru Berlin tu si Sangkap.\n“Tong ma da Hampung nuaeng tapillit ai saperiode dope ibana” ninna si Sangkap.\n“Rohangku pe songon i ma nian” ninna Ompu si Barita.\n“Ianggo pandapothu asing do sian hamu. Molo boi do ingkon gantion do Hampung nuaeng on, ai so adong huida tamba pambangunan tu huta on, lalap do songon na uju i. Ida hamu ma, nda holan dua ma goronggorong dipature i saleleng na lima taon bolon on” ninna Guru Berlin.\n“Ahu pe satolop do dohot hata ni Guru Berlin on. Diorannama na dumenggan laho pilliton Hampung. Jala hubege arbisna songon na so martahi jongjong do Hampung nuaeng on molo tupa parkisingon annon” ninna Amani Pargaulan mangangkupi hata ni Guru Berlin.\n“Nunga na denggan i molo so jongjong be ibana. Ia haru jongjong pe i molo adong do na jongjong asing ni ibana porsea do ahu sitau na talo do i. Ai angka jolma on pe nunga so dapot rohana be Hampungta nuaeng.” Ninna Guru Berlin.\n“Alai ise ma huroha na olo jongjong jala dumenggan dihilala hamu natuatua ni huta on” ninna si Sangkap mangigil hata sian angka natuatua i.\n“I ma na so dapot rohangku. Alai aut sura sai boi nian roha, adong ma nian sian hamu na umposo I olo jongjong pilliton gabe Hampung nunga ra dumenggan unang apala sai angka na somal na saleleng on asal adongna pinillit gabe hampung” ninna Ompu si Barita.\n“Nunga ra dumenggan molo jongjong si Jannus on ate, ai ama ni aha do tahe kedan on, antar garang do hu ida on manghatai jala sai tingkostingkos do on manghatai ndang olo margalekgot” ninna Amani Pargaulan.\n“Amani Berlian do goar ni i. Ahu pe tumingkos do on pilliton molo olo ibana jongjong” ninna Guru Berlin.\n“Boha olo do suraon ibana jongjong?” ninna Ompu si Barita.


Jamita Evangelium 18 Agustus 2019, Minggu IX Dung Trinitatis: Janghon ma Habisuhon sian Debata Pelita Batak Online\nDi ujung ni abad pa-20-hon sahat tu bona ni abad pa-21-hon, adong do sada hata na manggombarhon dia hasurungan manang citi khas ni sada masyarakat, negara nang partingkian di tingki i. "Knowledge society" ninna hata i, "masyarakat ilmu pengetahuan." Nanidokna i ma parbinotoan do na ringkot di ngolu ni jolma i. Lam denggan parbinotoan ni sada jolma, masyarakat, negara, lam diharingkothon do di tongatonga ni masyarakat I angka parbinotoan. Parbinotoanna do pangkeon laho patupahon ngolu na denggan. Di marragam bidang do diharingkothon parbinotoan i.\nAsa sahat tusi ingkon denggan ma pendidikan ni bangso i. Alai uju i ndang apala ganup halak boi dapotan kesempatan mandohoti pendidikan. Mansai arga do pendidikan. I pe ingkon dituhori do parbinotoan i marhite parsikkolaan, ai holan angka bangso na timbo parbinotoan ni rakyatna do na boi denggan mangatur ngoluna, gabe negara na maju, gabe bangso na mardohar. Parpudi on, di dekade paduahon abad pa-21-hon on, masyarakat pengetahuan i nunga lam boi didungdung bahat jolma, i ma marhite internetisasi informasi dohot ilmu pengetahuan. Nasa nab oi masuk tu internetisasi boi ma godang botoonna parbinotoon. Boi do taboto angka parbinotoan sian internet.\nSongon i ma bungbung ni informasi i diparade internitasasi i gabe lam hatop ma lam pistar jolma i. Jala, ala ni timbo ni hapistaran ni jolma i jala mura ni marnampunahon parbinotoan i, lam marsigantung do jolma i mangatur ngoluna tu parbinotoanna na marragam i, termasuk ma parbinotoan teknologi termasuk parbinotoan mambahen robot laho mangorui halojaon ni jolma i mulaulaon. Ndang apala marsigantung manang diharingkothon jolma i be ulaon ni Debata di ngoluna. Di sada tingki boi do ummalo robot i sian na mambahen ibana, boi gumodang jala dumenggan patupaonna sian na pinatupa ni jolma i.\nAlai songon na porsea di ulaon ni Debata di ngolu ni hasiangan on sai tapangasahon ndang holan parbinotoan ni hajolmaon, alai ingkon dohot do tapangasahon habisuhon (Heber: khokma) sian Debata. Ndang tuk holan parbinotoan ni jolma i mangatur parngoluan na marragam i, tarlumobi di na mangadopi angka siadopan na so tuk adopan mardonganhon parbinotoan ni jolma i sandiri, i ma parbinotoan na somal dohot parbinotoan naimbaru pe tahe, na tradisional dohot na modern, na post modern, dohot di era revolusi Industri napaopathon nuaeng on, dohot ma na teknologis.\nRingkot do habisuhon na sian Debata i.\nI do na dihatindangkon panurat ni buku pardalanan ni bangso Israel di tingki dung sadia leleng nasida marharajaon. I do na dipatuduhon di ngolu ni raja Salomo na dapotan pasupasu habisuhon uju mamonai harajaanna. Ala bangso na marharoroan sian ragam ni haroroan ni suku, pengalaman, pangantusion, panghirimon dohot parbinotoan na marasing di sada partingkian na digohi anta intrik-intrik, na tongon marbolat-bolat sama nasida, dapotan habisuhon sian Debata. Laho manggombarhon surung jala timbo ni habisuhon binasabasahon ni Debata Jahowa tu si Salomo laho manguluhon bangso i digoari panuratma habisuhon i, i ma:\nNaparjolo, hinagodang ni habisuhon, roha panimbangion, parbinotoan tudoshon horsik na di topi ni aek, gumodang sian habisuhon ni angka na di habinsaran dohot na di Misir (ayat 9-10). Napaduahon, umbisuk sian habisuhon ni sandok jolma, nang habisuhon ni angka naung sanga ditanda jolma di partingkian ni si Salomo, i ma halak Etan, halak Esrahi, dohot tolu anak ni si Mahol: Heman, Kalkol dohot Darda (ayat 11). Napatoluhon, hatauonna marumpama (3000), kecakapan bahasa, sastera (poetry) dohot manurathon ende (1005) , seniman/musisi nang mambahen torsa taringot tu angka hau (ilmu botani) na tarbarita di duru ni Israel, i ma hau Ares dohot Yysop di Libanon, taringot tu pahanpahanan (biologi), pidong na martongatonga langit (ornithologi) gulokgulok nang dengke, manang ichthiologi (ayat 12-13). Napaopathon, marroan angka halak nang raja umbege habisuhonna (ayat 13-14). Di angka i ma rumang ni habisuhon na ditanda jolma di partingkian i. Di habisuhon na tinanda ni jolma uju i dumenggan habisuhon pinamparmunahon ni si Salomo pinangido jala jinangkonna sian Debata Jahowa.\nNueang angka sungkunsungkun on ringkot do pasungkunhononta marnida dia do nidok ni Debata tu hita marhite hataNa i, i ma asa tahasiholi mangido dohot manjangkon habisuhon ni Debata nang nuaeng di partingkianta?\n1.Boasa di minggu pasiahon dung Trinitatis, i ma di minggu di na taparsiajari dohot jala ringkot taauhon Hadebataon ni Debata dohot ulaonNa di tongatonga ni hajolmaon tarlumobi di angka na porsea tu Ibana jala marhite angka na porsea tu Ibana nuaeng, i ma di partingkian na lam timbo parbinotoan teknologis ni jolma?\n2.Boasa di zamanta on di na sai ro angka na pistar di teknologi tu hita na porsea mandok ndang apala sai ingkon mangido pangurupion be jolma i tu Debata, tuk ma holan marsigantung tu parbinotoan ni jolma i na lam timbo nuaeng on patupahon angka na ringkot di ngolu on?\n3.Boasa ingkon i, i ma sada bukti ni habisuhon pinalumehon ni Debata tu raja Salomo na tarbarita sian na robi sahat tu nuaeng, i ma hinagodang dohot hinatimbo ni habisuhonna laho patupahon ulaonna songon raja na sasintongna dao di duru ni hatauonna patupahonsa ala poso situtu dope ibana uju i na ingkon mamanghulingi hita di tingki sinangkin nuaeng?\n4.Boasa ma tu generasi muda di tingki on, i ma sundut milenial na songon raja Salomo uju poso na ingkon mangulahon sada tanggung jawab na balga nuaeng mamanghuling jamita on? Diarop do sian sundut naumposo patimbo habisuhonna laho mangisi kemerdekaan Indoensia naung 74 taon, na bahat dope ingkon sipatupaon dohot sipatureon asa lam jeges ngolu ni ganup rakyat Indonesia, di na nolnol di jolonta angka tantangan na balga tusi. Suraon do ala sundut naumposo nuaeng ndang apala mangharingkothon bisuk ni Debata mandungdung sintasinta nasida, mangula ulaonnasida, marolohon partontangan ni ngolunasida? Habisuhon na sian Debata mansai ringkot di bangsonta na balga, na mangadopi tugas nab alga mensejahterakan ganup rakyat? Suraon do ala ringkot hita manangiangkon angka uluanta di masyarakat, negara nang huria, asa manghasiholi dohot manjangkon habisuhon na sian Debata?\n5. Boasa ma i na marsaringat nuaeng tu tongatonga ni bangsonta Indonesia di periode paduahon ni Presiden Jokowi na marsangkap naeng membangun Sumber Daya Manusia sundut naumposo ni bangsonta asa boi masuk bangsonta on gabe bangso na maju, na tuk berkompetisi dohot angka bangso na asing naung maju? Suraon do ala di na patauhon sumberdaya manusia ni naumposo i ingkon ondolhononta tu nasida asa mangharingkothon ndang holan parbinotoan teknologis alai dohot do ingkon hasiholan dohot pangidoon dohot janghonon nasida habisuhon sian Debata, asa boi tubu sian nasida angka prakarsa, kreasi, inovasi di ragam parbinotoan? Habisuhon na sian Debata i diharingkothon asa boi, di na lam moru jala tibu ma suda manang ndang marsigantung tu sumberdaya alamta na lam moru sian tingki tu tingki i be hita, meret hita tu na patoguhon sumber daya manusia na marbisuk di na manjagahon sumber daya alamta unang lam suda boti, ai holan angka na marhabisuhon sian Debata do boi manjagahon sumber daya alamta asa tongtong adong? Habisuhoon ni Debata i diharingothon parnampunahon ni sumber daya manusianta na lam marbisuk, laho membangun bangsonta gabe bangso na maju jala parsidohot patupa pardamean dohot hatigora di portibion?\n6. Boasa ma hataNa na manosoi hita asa manjangkon habisuhon na sian Debata mamanghulingi hita di naung tabege sangkap ni Presiden Jokowi papindahon Ibu Kota Negara ni Republik Indonesia sian Jakarta tu Kalimantan dohot sangkap asa patupahon pemerataan ekonomi? Suraon do asa tapangido habisuhon na sian Debata taringot tu dia ma bahenonta ruas ni HKBP tu jolo, asa parsidohot hita membangun Indonesia sian Ibu kota naimbaru na disangkapi jongjong di periode ni Presiden Jokowi paduahon (2019-2024)?\nNa tangkas i ma ndi on: Ringkot situtu do jolma i patimbohon hatauon ilmu teknologisna laho mangurus ngoluna asa lam denggan, lam dao hapogoson, lam jonok hatigoran dohot hadameon. Alai ringkot do nang angka na porsea i tong mangido, manjangkon, dohot marnampunahon habisuhon na sian Debata na dao dumenggan mangadopi tantangan, dumenggan manuhuk tanggung jawab na balga tu donganta jolma.\nTahasiholi ma habisuhon na sian Debata. Tajangkon ma asa tumimbo sian hatauonta boi tadungdung sinta-sintanta, boi taadopi angka na maol, boi hita gabe bangso na unggul, boi tapatupa bahat angka na denggan di ngolu on tu donganta jolma nang na tinompaNa na asing. Tahasiholi ma habisuhon na sian Ibana i laho patureture keluarganta, usahanta, ulaonta, perusahaan na tauluhon unang talu berkompetisi, dna..dna. Rade do Debata palumehonsa tu hita, asal ma tapangido tu Ibana, songon si Salomo na mangidosa sian Debata rumingkot sian angka na asing i. Amen


Jamita Evangelium 20 Januari 2019, Minggu II Dung Epiphanias: Hagogoon ni Debata na pangoluhon (Markus 1: 21-28) Pelita Batak Online\nSabtu, 19 Januari 2019 08:38:00\nOleh: Pdt. Dr. Robinson Butarbutar, sian Parsameanta, STT-HKBP. WA/HP: 0812-62472015\nDi taon 69/70 dung Kristus, di na manurathon Evangeliumna si Markus, i ma sahalak donganta siihuthon Jesus sian generasi paduahon Hakristenon dung dibege ibana sian apostel Petrus taringot tu hadirion dohot ulaon ni Jesus naung tarbarita, tardok umbahatan do angka pangisi ni Kekaisaran Romawi porsea di angka huaso ni angka tondi na so boi idaon ni simalolong ni jolma. Porsea nasida adong angka tondi i di duru ni jolma, na marhuaso mangatur, manggugai dohot mangantoi ngolu ni jolma. Jotjot ndang tuk jolma i mangadopi angka i. Porsea nasida na marhuaso do angka tondi i mamasuhi dohot mangingani nang manusai ngolu ni jolma.\nMolo masuk angka tondi na jahat i tu, jala mian di ngolu ni sahalak jolma, porsuk ma ngoluna. Susa. Manaon. Patupaon ni angka i ma angka sahit tu ibana. Ndang tarbahen jolma na nimasuhan dohot niinganan ni i mangalosa. Mansai gogo do nasida. Tung adong pe angka datu na boi patupa angka dalan laho pabalihon angka tondi i sian ngolu ni jolma niinganannasida i, ndang tarbahen nasida malua sian angka huaso i. Na tangkas marlomolomo do angka tondi i manusai ngolu ni jolma i.\nMahuaso situtu do angka i. Di goari do angka tondi i angka tondi na jahat. Di hata Gorik digoari nasida tondi na so ias, pneuma akatharta (Markus 1: 21), tondi na hodar. Tarsude do angka jolma na mangolu di toru ni huaso Kekaisaran Romawi di sandok propinsi Romawi na mangantusi songon i, ndang marimbar angka halak Jahudi na mangolu di Palestina, inganan pangulaon ni Jesus Kristus tar opat pulu taon andorang so manurathon evangeliumna i si Markus.\nSiala ni i dapot antusonta do boasa di Evangelium sinuratna i, dung jolo disurathon si Markus angka na mangihut on, - i ma taringot tu ulaon ni Johannes Pandidi na paradehon haroro ni Jesus, pandidion ni Jesus, pangunjunan niadopanNa, jamitaNa taringot tu hinaringkot ni hamubaon ni roha dohot haporseaon di barita na uli ala nunga ro harajaon ni Debata dohot panjouon ni angka siseanna (ida Markus 1: 1-20), songon i nang pangajarionna di bagas parpunguan ni halak Jahudi (Jaha: Synagogoe) di Kapernaum (1: 21) -, ia barita na uli na parjolo na ginurithon ni si Markus taringot tu hadirion ni Jesus i ma na marhadomuan tu huaso ni Jesus na mangatasi huaso ni angka tondi na hodar i.\nDung bindu 1: 21-28 on, di evangelium Markus dipatuduhon do hinagogo ni huaso ni Jesus i maralohon angka tondi na hodar i. Ndang tarbahen nasida mangadopi Jesus. Gari Sibolis na mangunjuni Jesus nunga ditaluhon Ibana, ba lam ma angka tondi na hodari. Di evangelium Lukas dibaritahon do hat ani Jesus na mandok nunga iiida Ibana madabu Sibolis i (Lukas 10: 18).\nAla ni i do, di Markus 1: 21-28 on, mansai nalnal do digurithon si Markus huaso ni Jesus i di barita di barita parjolo taringot tu ulaon ni Jesus songon Anak ni Debata na hinaholongonNa i (1: 1, 11, 15: 39): Ndang holan digurithon parnidaan ni angka Sibotosurat ni Jahudi taringot tu huaso ni Jesus i, alai dohot do hata ni angka tondi na hodar i sandiri taringot tu huaso ni Jesus na mangatasi huaso nasida digurithon si Markus. Hagogoon ni huasoNa i mambahen tarsonggot jala digohi roha na longang angka Sibotosurat i nang angka na manangihon pangajarionNa na marhuaso i (1: 22).\nParjolo, sahalak pangajari na marhuaso do ia Jesus i, ummarhuasoan sian angka pangajari ni halak Jahudi, i ma angka Sibotosurat (Gorik: Grammateus, ida Markus 1: 22). Marsangaja do Markus manoarahon i marhite na manggurithon dua na mangihut on laho mangondolhon i: Tarsonggot jala digohi roha na longang (Gorik: eks-eplessonto, Markus 1: 22; Batak: Longang) jala longang situtu (Gorik: ethambethesan) do angka Sibotosurat nang angka na torop di sinagoge di Kapernaum tinopot ni Jesus. Dung ditangihon jala diida nasida pangajarion ni Jesus. Boasa?\nAla imbaru jala mardonganhon huaso pangajarionNa. Ndang songon pangajarion ni angka sibotosurat i pangajarionna. Imbaru do. Ibana mangajari songon na mardonganhon dohot digohi huaso (Gorik: hos eksousian echon. Di hata Batak di ayat 22 didok : songon na marsahala, jala di ayat 27 didok mardonganhon huaso).\nHasurungan ni hinatimbo ni hatauon ni Jesus mangajari di tongatonga ni sada bangso na mananda bahat pangajari taringut tu uhum dohot habisuhon ni ngolu nunga tarbarita sian bona ni ulaon ni Jesus sahat tu ujung. Marbisuk jala marhuaso do pangajarion ni Jesus. Tarbarita do i uju di ngoluna, ndang holan di luat Galilea, alai dohot do di luat na asing. Ndang holan di abad parjolo, alai dohot do sahat tu nuaeng. Ndang taralo ni angka pangajari ni halak Jahudi huaso pangajarion ni Jesus. Imbaru jala songon sahalak na marhuaso do Jesus mangajari. Ndang membosankan pangajarion ni Jesus. Imbaru. Menyegarkan. Laos marhuaso. Molo tajahai angka buku Evangelium I tangkas do huaso pangajarion ni Jesus i.\nAla nang angka tondi nahodar mananda ise Jesus i di nasida, i ma Nabadia ni Debata (Markus 1: 24), umboto huasoNa na mangatasi huaso nasida sandiri, jala unduk do nasida tu hata parenta ni Jesus i na mamarentahon nasida ruar sian sahalak niinganannasida i (Markus 1: 24-27).\nNa dohot tong ditariashon Evangelis Markus di Evangeliumna di bindu 1: 21-28 on, i ma na mangihut on:\nMarroha pangoluhon do ianggo huaso ni Jesus na mangatasi huaso ni angka tondi na hodar i. Balik ni huaso ni angka tondi na hodar i do huaso ni Jesus. Ianggo huaso nasida na gumogo sian jolma niinganan nasida manusai do, pasingkorsingkor ngolu nasida. Ndang huaso na pamatehon. Ndang huaso na manusai, songon na pinatupa ni angka tondi na hodar i, i ma pola manarat (Gorik: sparaxan) jolma niinganannasida i, alai pangoluhon do. Jolma na niinganan jala sinusaan ni angka tondi na hodar i dipalua Jesus sian huaso na mangarahut nasida, asa denggan mangolu. Dipabali Jesus do angka tondi nahodar i sian jolma niinganannasida i, asa mangolu nasida.\nJala molo tapamanat, nang angka tondi na hodar i ndang diripashon (Gorik: Apolesai, sian hata apolummi = mangaripashon; Markus 1: 24) Jesus. Dirajumi angka tondi nahodar i do na naeng mangarimpashon nasida ia sangkap haroro ni Jesus i tu sinagoge i. Marasing sian terjamahan Bibel bahasa Batak, na mameakhon hata ni tondi na hodar i tu Jesus marrumangkon pernyataan ("Na ro do Ho hape mangago hami."), ianggo di hata Gorik marrumangkon sungunsungkun do ruar hata i sian nasida: "Na laho mangago hami do Ho umbahen ro?" (ayat 24). Ala marrumangkon sungkunsungkun do hata nasida, ia alus ni Jesus tu nasida ndang apala mangalusisa dohot alus positif. Alai na pinatupa ni Jesus i ma, mamarenta nasida asa ruar sian jolma niinganannasida i.\nHolan diparuar manang dipabali (Gorik: ekselthe) Jesus do nasida marhite parenta na digohi huaso (Markus 1: 25), asa mangolu jolma niinganannasida i. Tarbarita do hagogoon ni huaso ni Jesus pabali angka tondi nahodar. Mangihuthon angka peneliti, di partigkian ni Jesus adong do angka pangajari ni halak Jahudi na tuk pabali tondi na hodar. Alai ndang songon huaso ni Jesus ia huaso nasida. Ndang taralo nasida hagogoon ni huaso ni Jesus i. Di hata Inggris didok, ia hagogon ni huaso ni Jesus ndang taralo ni manang ise. Mabiar jala unduk do angka tondi na hodar i diadopan ni Jesus. Bahat na gabe malum sian sahitna, gabe marngolu na denggan. Ditanda nasida do Jesus Anak ni Nabadia i.\nMarojahan tu barita na uli na di ginjang i taringot tu hinagogo ni huaso ni Jesus na mangatasi huaso ni angka tondi na hodar i (Markus 1: 21-28) i ma dipillit gabe tema ni jamitanta di Minggu II dung Epiphanias na mangihut on: Hagogoon ni Debata na pangoluhon. Tangkas do huaso ni Jesus na gumogo sian huaso pangajarion ni angka Sibotosurat dohot sian huaso ni angka tondi na hodar i. Sangombas, dipangolu ibana do na niinganan jala na pinasaratsarat ni tondi na hodar i, marhite nai pabali tondi na hodar i sian ibana. Gabe mangolu ibana. Sangombas nari taida, ndang apala diago manang dirimpashon Jesus tondi na hodar i, alai dipabali do.\nHagogoon ni huasoNa na mangatasi angka huaso ni tondi na hodar ndang laho pamatehon, alai laho pangoluhon angka na ginosagosa ni angka tondi na hodar i do. Ndang disalahgunakan Jesus gogo ni huasoNa i laho patupa na so denggan tu hajolmaon. Dipabali do angka tondi na hodar i sian na nimiannasida I, asa mangolu denggan. Alai ndang diago manang diripashon Jesus tondi na hodar na manggosa na niingananna i. Siala ni i gabe boi antusonta boasa di panorangion ni Jesus di umpamaNa taringot tu simarememe i (Mateus 13: 36-43), dipasombu do angka na manaburhon simaremeeme i sahat ro di ari panguhuman sogot. Disi ma nasida diuhum. Ndang nuaeng nasida paripashon Jesus.\nAlai di ari panguhuman i do nasida diuhum. On do tiniru dohot niajarhon ni angka apostel di surat nasida. Isara apostel Paulus na mangajarhon asa unang sarombang dohot portibion hita mangadopi angka parjahat: Ndang mamalossa, alai pasahathon tu Debata ulaon mamaloshon (Rom 12: 19).\nDia ma naboi rimangrimangonta taringot hagogoon ni huaso ni Jesus Nabadia ni Debata na pangoluhon i nuaeng di partingkianta na digohi angka huaso na manggosgosa angka na metmet dohot na so mardihadiha, angka jolma nang angka na tinompa na asing pe?\nParjolo, tangkas dope taauhon na di ngolunta sian na jolo sahat tu nuaeng, tarlumobi ma nuaeng on, na mangatasi angka parhuaso, tarlumobi angka tondi na hodar di portibion do ia Jesus Kristus Tuhanta i? Di surat Kolosse dohot surat Epesus tung tangkas do disurathon panurat na naung ditaluhon Jesus do angka huaso na di banua ginjang dohot na di banua tonga dohot na di banua toru, nuaeng nang sogot pe (Kol 2: 10, 15, Epesus 1: 21-22).\nMarhuaso dope di roha, pingkiran, ateate nang tondinta angka pangajarion ni Jesus na ginurithon ni angka panurat Evangelium na opat i sahat tu nuaeng?\nDi simalolong ni angka Sibotosurat di bagas parpunguan na di Kapernaum i najolo margogo situtu do huaso pangajarion ni Jesus. Angka ajar ni Jesus i nunga taboto be, i ma angka ajar taringot tu songon dia hita manghaholongi Debata dohot donganta jolma.\nBoasa ingkon rimangrimangonta saulan nari angka ajar ni Jesus i nuaeng di abad padua pulu sadahon on? Alus tusi: Atik beha ndang be ajar ni Jesus tahangoluhon di ngolunta, baliksa angka ajar na asing nama. Atik beha nunga angka ajar na asing na ma na naung taajarhon?\nPaduahon, tangkas dope taauhon na marhuaso do Jesus mandongani hita maralohon manang mangadopi angka huaso na adong di portibion, i ma angka huaso ni angka tondi na hodar na sai manusai ngolu ni jolma? Taauhon dope na ia huaso ni Debata pangoluhon hita do? Sotung maon nunga gabe taida huaso ni Debata mangago hita, siala ni hasalaan ni jolma i na manegai portibion dohot siala ni angka ulaon ni jolma na jat mangago ngolunta?\nAngka tondi na hodar i nuaeng ndang holan angka tondi na hodar songon na di Markus 1: 21-28 i na mura antusan ni angka na porsea di angka i, alai dohot do angka tondi na hodar na marasing hataridaanna sian na di Markus 1: 21-28 i, isara komunisme, konsumerisme, ketergantungan tu penyalahgunaan narkoba, hedonism, hamongkuson, individualisme, atheisme, lomo ni roha tu na manghatindangkon hata na so tutu, hoax, dohot angka na asing, i ma angka ideologi-ideologi.\nPatoluhon, rade dope hita marsiajar sian tiruan na binahen ni Jesus Kristus di huaso nilehon ni Debata tu Ibana uju mangula Ibana di Palestina najolo, i ma:\nMamangke huaso na jinaloNa sian Debata i tu hita laho paluahon dohot pangoluhon angka halak na niinganan dohot nigosagosa ni angka tondi na hodar na marragam i di partingkianta nuaeng, i ma na tradisional dohot na modern dohot na postmodern, i ma na manghaporseai adong dope angka tondi na hodar na so tarida tu hita.\nSongon angka naung pinalua ni Debata di bagasan Jesus Kristus, jala songon angka na manjalo pasupasu sian Debata uju manghatindangkon haporseaon i hita, na mandongani hita maralohon nasa na jat dohot mamargogoihon hita patupahon nasa na denggan, mansai ringkot do tarimangrimangi songon dia hita mamangke huaso pinasasahat ni Debata tu hita. Di angka ulaonta be dipasahat do tu hita angka huaso marhite angka ulaon nang angka jabatan di marragam rumang ni ulaon manang profesinta. Denggan do sungkunhononta tu dirinta sungkunsungkun on: Angka na mamangke gogo dohot huaso na pangoluhon do hita manang baliksa, na mangarimpashon ngolu ni donganta jolma nang ngolu ni angka donganta na tinompa ni Debata di portibion? Molo tadapot dirinta parhuaso na so pangoluhon, di jabu, di ulaon nang di parsaoranta, denggan ma hita muba. Alai molo parhuaso n agogo na pangoluhon do hita, denggan do tauduti. Denggan do taurupi angka sundut na umposo asa maniru Jesus Kristus parhuaso nagogo na pangoluhon.\nLam timbo huaso na pinasahat ni Debata nang angka donganta jolma tu hita, lam gabe parroha na pangoluhon ma hita.\nMaradophon angka tondi na hodar i sandiri, manang maradophon angka na mangulahon na jat di portibion: Ndang mangarimpashon nasida. Nang mangago nasida, alai tuk ma holan pabali nasida sian na manegai ngolu ni dongan jolma, marusaha asa ruar nasida sian ulaon na manggosagosa donganta jolma nang angka na tinompa ni Debata na asing. Marasing do on tu tondi na mansai diskriminatif na tubu di bahat jolma nuaeng on. Pola angka na so sapingkiran dohot nasida naeng agohononna.\nMansai ringkot do tarimangrimang on.\nTiruan na binahen ni Jesus Kristus on do maradophon angka tondi na hodar i na naung dipahembang Hakristenon sahat tu nuaeng. Isarana ditulak Hakristenon do hukuman mati tu angka parjahat. Ditulak Hakristenon do nang angka kebijakan mamangke kekerasan di dunia pendidikan, di jabu nang di parsingkolaan, tu angka na taida patupa angka kesalahan dohot hajahaton. I do umbahen na diajarhon apostel Paulus asa unang tabaloshon hajahaton dohot hajahaton.\nSai dipargogoi Tuhanta ma hita manghaporseai hagogoon ni huaso ni Debata na mangatasi saluhut, angka tondi na hodar nang angka na marasing sian i. Sai dipargogi ma hita maniru hagogon ni Debata na pangoluhon di na mangalangka hita di ngolunta dohot taula angka ulaonta be. Amen.(*)\nOleh: Pdt Dr. Robinson Butarbutar, Parsameanta, STT-HKBP. HP/WA 0812-62472015Sada hata na dipangke rakyat Indonesia manggombarhon panghirimon ni rakyat idaonna patupaon ni angka pamarenta di sude tirk


Marsada Band Archives – Kumpulan Lirik Lagu Batak Terbaru Marsada Band Archives – Kumpulan Lirik Lagu Batak Terbaru\nLirik Lagu Batak - May 9, 2015 - No comments - Uncategorized\nlirik lagu namartikki do. unang sai marsak ho da hasian. molo so dapot dope na pinarsitta mi. unang sai muruk ho da hasian. molo so saut dope na pinangido mi. ikkon sabar doho da hasian. paimahon tikkina i. ingkon sabar doho hasudungan ku. pangalean ni tuhan i. namartikki do anggo di tano on. sai juppang do […]\nlirik lagu tarhirim. tarhirim au di janji nani unduk mi. tarhirim au di padan nani unduk mi. tarsongon uap naso mar ippola. holong mi tu au ito. tarbereng au marsitiopan tangan ho. tarbereng au rap hamu marsiadap ari. dohot si doli sa sikkola hi. dongan mi ale ito. dang na mangorai au. marhallet ho tu […]\nlirik lagu ingot padantai. holan ho do ito na di pikiranki. nungnga sai holan ho di roha ko. dang adong na asing sian ho ito. pa posroham di au ito dang tadinghonon ku hasian. molo adong pe naro. parhepeng na godang i. naeng mandok hatana tu ho. unang di oloi ho ito. tiop ma hubunganta […]\nlirik lagu horas samosir najogi. tung soadong do martudosan ho. disandok sude partibi on. ima luat samosir najogi. huta ni oppung i si raja batak i. siani do haroroan ni. bangso batak bangso hi. bangso batak naung tarbarita i. puhut muse mula ulaon i. pasikkolahon akka gelleng na. anggiat boi pamajuhon luat i. tao toba manghaliangi […]\nHau Na Limuton\nlirik lagu hau na limuton. holong ni rohami, hurippu do situtu tu au hasian. sude hupatulus do lao pasonang roham hasudungan. mabiar do au manjua hatam, sotung muruk ho tu au haholongan. hape dung dapot ho si doli na jogi, da hasian. jotjot ma muruk ho naso marsala au hasudungan. na humansit ito hubege baritam. na […]\nLirik Lagu Batak - May 9, 2015 - 1 Comment - Uncategorized\nlirik lagu anju ma au. sadarion masihol au tu ho. sadarion lungunan au tu ho. mansai dao ho sian au. gabe lam ganda siholhi. saonari hurimangi ma muse. sude akka pambahenanhu na tu ho. godang na salah hubahen. gabe dao ho sian au. anju ma au, sai anju di sude akka salahku. anju ma ahu, […]\nlirik lagu saminggu dope. aha do ulangin na mambaen ito. boasa sai tu ho pingkiranki. saminggu dope naung hutanda ho. nungga sai holan ho dirohangki. gabe songon na maoto huhilala da ito. bohi mi dang boi tarbonom. angan angan sai tu ho. unang sai susah au. unang sai holan ho dipingkiranku. tumagon namai ito dapotononku. laos […]\nLirik Lagu Batak - September 19, 2013 - No comments - Uncategorized\nlirik lagu baringin sabatola. baringin saba tola, da tolu ratting sakkam bona. sanga ise na matobang, naikkon do marhasolhotan. damuba ma sipirok, sada bagas tolu bukkulan. mata pe sora tarpodom, moloni ingot parukkilan. jambatan ni sipidoli, muara i, muara mais. janjita na salobi, molo nipikir marhabis habis. timbo dolok martimbang, toru nai dalan sibolga. nang so […]\nLirik Lagu Batak - August 17, 2012 - 9 Comments - Uncategorized\nlirik lagu maria. nang pe naung muli ho ito hasian. nang pe dao ho sian au. anggo rohakku sai hot doi tu ho. sahat rodi na lao mate au. manghirim au diharorom hasian. manghirim au dijanjimi. nungnga martaon au paimaima ho. surat sabikbik pe so ro. sai holan na marsak au ito. sipata sai ro […]\nLirik Lagu Batak - April 18, 2011 - 5 Comments - Uncategorized\nlirik lagu boasa ma. unang ma holan disurati didok ho. holong roham tu au. unang ma holan dinipi ki ho ro. lao mandapotton au. boasa-ma tardindang dindang rohakki. la la la tu ho. boasa-ma arian borgin la la. huingot ingot ho. unang ma holan disurati didok ho. holong roham tu au. unang ma holan dinipi […]


Torsa 18 | ULTOP ULTOP\n18. Si Talagalang Dipahu dohot Dungdang Soalooan\nAdong ma najolo sada halak pande bagas namorgoar Pambarbar Panderuma Pangarahut Pandesopo Panjungkit Pandejugia Pangarahut Pnadeunggas. Ia goar ni anggina i ma Dungdang Soaloon Mataniari Sosuharon. Rap panggabegabeon do nadua i tumubuhon anak dohot boru. Porhapandean nasumurung do Pambarbar Panderuma paulihon bagas dohot sopo ro di hapandean naasing ndang adong na tulading jamaonna. Molo paulihon bagas naummuli manang ise isi ni huta i ingkon ibana ma alapan ni halah ala ni malona.\nJadi pauli bagas ma sahali anggina i ma Dungdang Soaloon, hahana i ma pandena; tung impol do mata ni ganup na mornida bagas i naeng diibana nian aut na tarbahensa, ala ni dengganna. Mornida i Si Talagalang Dipahu didok ma hatana tu amana i sonogn on, ‘’Tarbarita ma ho ale amang pande nasumurung ia bagas na taingani on ndang denggan dibahen ho. On pe ale amang, pauli ma jolo di ahu sada bagas apala nauli atik sadihari ro pangalap ni nampunasa hosa i di ho, naeng do adong tadinghononnmu di ahu sada bagas na uli.’’\nUmbege i Pambarbar Panderuma morhobas ma ibana tu harangan pauli hau. Dung rade sude ro di huta porhau ni bagas sipaulionnasida i, dipungka ma manjama hau i. Jadi ala soada di nasida tuhil, rimbas dohot baliung diinjam ma ulaula ni anggina i. Dung sun dipaulinasida bagas i, disolothon ma naniinjamna i tu toru ni ungalungal portonga na dinghan talaga i paima paulakhon tu nampunasa i.\nNdang pola sadia leleng nari dung diinganinasida bagas i, mate ma Pambarbar Panderuma so sanga dipaulak naniinjamna i manang dipabotohon tu anakna Si Talagalang asa dipaulak nian.\nDung sabulan lelengna naung tu tano Pambarbar Panderuma, morhusari ma Dungdang Soaloon dibagasan dirina songon on, ‘’Uli do nian bagas na hingani on, alai molo huida bagas natinadinghon ni dahahang hira na so bagas be bagashi idaon. Dia nama angkal ulaning bahenonhu asa di ahu bagasna i?’’ ninna rohana. Dung i morningot ma rohana di ulaula na niinjam ni hahana hian ndang mulak dope tu ibana. Ala ni i ditopot ma Si Talagalang didok ma, ‘’Nunga leleng ale amang dung diingani hamu bagas on, beha do umbahen laos so dipaulah ho naniinjam ni amam nahinan?’’\nAlai didok Si Talagalang ma, ‘’Ndang adong huboto ale amang manang na adong ulaula diinjam sian hamu ai ndang dipaboa i tu hami.’’ Dung i didok Dungdang Soaloon ma mangalusi, ‘’Adong do tolu ulaula diinjam hamu i ma tuhil, rimbas dohot baliung. I pe buat ma tuson asa laho ahu muli.’’\nDung i dihalojahon Si Talagalang ma mangalului hape ndang dapotsa. Ala ni i ninna ma tu Dungdang Soaloon, ‘’Beha ma i, ale amang, nunga loja ahu mangalului, ndang dapot ahu rupa naung mago do i dibahen.’’ ‘’Ndang tarbahen mago i inghon luluanmu do,’’ ninna Dungdang Soaloon. Dung i didok Si Talagalang ma mangalusi, ‘’Molo so tarbahen mago dia ma bahenon? Matua singhat manang tobus do ali ni na so disi. I pe dok ma asamna manang sadia gararonhu; ia singhat do di roham asa binoto patopahonsa.’’\nJadi ninna Dungdang Soaloon ma mangalusi, ‘’Ndang masuk singhat manang tobus, inghon ugasanhi do mulak tu ahu. Molo so tarpaulah ho i, bagasmi ndang jadi inganannmu ai morujung pe bagasi i nuaeng pinaujung ni ualulanghi do.’’\nDung i didok Si Talagalang ma, ‘’Molo i uhum ninna raja, hahuaon; molo mago hape na niinjam ingkon bagas do singhatna. Sisolisoli panguhumon rajanami. I pe taboanhon ma hata i tu jolo ni raja asa morujung.’’\nSaut ma nasida moruhum ; diuhum raja hata i inghon maninghat Si Talagalang di ugasan na mago binahen ni amana. Anghup ni i ia songon i peu hum i ala na so siat do sipaingot dohot eleheleh ni raja tu Dungdang Soaloon. Dioloi Si Talagalang ma uhum i, alai tong do manjua Dungdang Soaloon, sai on do didok, ‘’Molo so ulaula i mulah, inghon bagas i do singhatna.’’\nMutu situtu roha ni raja padengganhonnasida, alai ndang manjadi. Ala so taralo gogo ni Si Talagalang amana i, bunghas ma ibana rap dohot inana paima jumpang ugasan namago i luluanna.\nSian arsak ni roha ni Si Talagalang di pambahen ni amana i laho ma ibana tu hinambor ni amana mangandungandung. Andorang di na mangandungi hinambor ni amana i ibana, diida matana ma di lambung ni hinambor i sada pusat na lupung tu toru, jala di topi ni pusat i tubu do hotang sangkambona na manantan ro di banuatoru.\nJadi sian dele ni rohana diihutihut ma hotang i laho mangalului amana anggiat jumpangsa. Sahat ma SI Talagalang ro di banuatoru jala sai mordalani ma ibana di si. Andorang sai na maotaot i Si Talagalang diida ma sada boruboru na manghait unte. Loja situtu do boruboru i manghaiti alai ndang adong jumpangsa. Ia diudut haithait na i, salpu ma ganjangna sian na hinait; alai molo dibuati haithait na i ndang tuk be sian panghaitan. Sai songon i ma dibahen laos so dapotsa do unte i.\nSian i mordalan ma ibana, jadi jumpangsa ma hauma sarura na bidang. Holan sada do pamuro disi, sonang do hauma indang dipangan amporik agan pe so dihalahhalahi.\nSian i mordalan ma ibana, diida muse ma hauma na asing sarura na bidang jala pasimpar halahalahna dohot hotor, sun do hauma i dipangan amporik agan pe torop na manjagai.\nMangulahi ma mordalan ibana, jadi dapotsa ma sihait antajau. Longang rohana mornida, ai manang beha pe timbo ni antajau i sai jumpangsa do porbuena agan pe jempek haithaitna dibahen.\nSian i mordalan ma ibana jadi dapotsa ma sada huta ni begu. Ala na so diboto rosom ni pangalaho ni huta i, jongjong ma ibana di harbangan paimaimahon halah na ruar sian huta i asa dapot sunghunonna manang na di huta i do amana mian na morgoar Pambarbar Panderuma.\nNdang dope songon na ngolngolan roha ni Si Talagalang na jongjong i, dibege pinggolna ma dijou na manjou goar ni amana i. Dipio raja ni begu amana i ala nambura ro ibana asa dipatuduhon raja ni begu pargadongan siulaonna. Umbege goar i Si Talagalang diadiaon ma rohana, ‘’Damang ma i ulaning na jinouna i?” ninna rohana. Dibahen i dialathon ma na jinou i asa ditanda, ruar ma Pambarbar Panderuma sian bagasna i jadi ditanda Si Talagalang ma ibana. Moringhat ma Si Talagalang mandapothon amana i, dihaol ma ibana sian pudi huhut ma didok, ‘’Idaonku dope ho hape ale amang di son!’’ Mornida i amana i tarsonggot ma ibana didok ma, ‘’Naung mate do ho ale amang?’’\nDung i didok ma mangalusi, ‘’Ndang na mate dope ahu da amang. Alai umbahen na ro ahu tu son paboahon naung dipabunghas damang sianggian do hami dohot dainang sian bagas na huinganihami i ala ni tuhil na mago na niinjammu din a pauli bagas i ho andorang di ngolum. Jadi saleleng so mulak ninna tu ibana ugasan na i, ndang jadi ninna inganannami bagas i. On pe ale amang, anggo na ditabunihon ho dope tuhil i paboa ma tu ahu asa hubuat jala hupaulah tu nampunasa i.’’ Jadi didok amana i ma, ‘’Pos ma roha ni damang di si do tuhil i na lupa do ahu nahinan paboahon i tu ho.\nI pe mulak ma damang, buat ma tuhil i solot do hubahen di ungalungal na di tiang portalaga i. Alai asa andar diboto Dungdang Soaloon namangolu do Pambarbar Panderuma atik pe mate ibana; molo dung sahat ho ro di banua tonga, margondang ma ho asa ro ahu siar tu hasandaranhu, jala ahu mambuat tuhil i sian porsibunianhu asa tanganhon mangalehon tu tanganna. Molo so dilehon halah ho manginjam hohas ala ni pogosmu diida, buat ma taktak bulu ogungmu, taratoat ma bahen sarunem, jala solup na tinutup dohot pandunghap ma bahen odapmu. Ndang tarbahen so ro ahu, asa diboto Dungdang Soaloon na saguru di Debata dp hajolmaon; ai so tarbahen jolma i lea anggo so Debata paleahon. Pos ma roham ale anaha, pir ma tondim, ulahon ma songon na huduh i.’’\nDung i diajari amana i ma Si Talagalang morroha na ture, morguru tu na niidana di dalan i, didok ma, ‘’Ida ma ale amang, pangalaho ni porrohaon ni jolma; diida ho nanghin di dalan i sada boruboru na manghait unte, loja sambing do ibana ndang adong jumpangsa. Suman tu si do godangan porrohaon ni jolma torbang lopus do panghulingna. Idaon songon halah na begu jala na barani hape ndang tuh anggo pandohanna, halah porbiar do i jala na tarohtohon, ndang pola habiaran halah sisongon i holan ogaoga do nabinahenna. Songon i porhauma sarura, sonogn rundut ni hotorna i do rundut ni rohana na mago binahen ni hatahata; sipangula ni deba do i, pasiding parrohaon sisongon i.\nAlai tiru ma porrohaon ni sihait antajau dohot porrohaon ni porhauma sarura na sonti i. I ma porroha sinemnem uruhuruh silanlan aeh toba, na eteng so tupa morsungutsungut na magodang pe tong do morlas ni roha. Tarbahen ma di porroha na songon i bulu bahen soban musu i tarbahen dongan, ai panghuling do porduaan di jolma na mangolu. I pe mulak ma ho tu hutam bahen ma songon naung hutonahon tu ho. Parangehon poda ni amam jala oloi inam asa sarimatua ho. Ulahon na tama moradophon donganmu asa luhut halak manghaholongi ho.\nDung i mordalan ma Si Talagalang tu hutana, dibaritahon ma tu inana hata na nidok ni amana siulahononnasida. Diulanasida ma gondang i gabe ro ma Pambarbar Panderuma siar tu jolmana. Dibuatnasida ma ugasan i na binunihon ni Pambarbar Panderuma jala dipaulah tu nampunasa i.


Serial Kearifan Batak (3): Sisolisoli – Batak Indonesia\n2019-04-24 2020-10-06 Redaksi BatakIndonesia.com\nJAKARTA, BatakIndonesia.com — Horas angka dongan na hinaholongan. Sangga minum kopi di sada lapo dingkan Padang Bulan, Medan adui, tarbege ahu ma panghation di meja hombar balok na mandok: “Kalau sekarang ini, nggak usah ceritalah! Tak ada kawan yang abadi. Yang ada hanyalah kepentingan yang abadi!” Manigor hupingkiri ma satongkin, huhut marhusori rohangku: “Songon i do tutu? Ndang adong be hape dongan na manongtong; na so olo muba?”\nHuingot ma muse, di pandohan na tudos tusi na somal dihatahon di hata Batak: “Ianggo na mardongan on, sisolisoli do!” Sadari on dongan, marsogot boi do i gabe musu. Molo so adong be sitagamon pangomoan sian ibana na mardongan i, olatni ma i. Di hata Inggris didok ma i ‘take and give’, ndang ‘take and less”.\nSasintongna, ndang apala suman pandohan sisolisoli do na mardongan molo lapatanna songon na hudok na di ginjang i. Pangantusion na lipe do i.\nSomalna, hata sisolisoli dipangke tu uhum dohot paradaton. “Sisolisoli do uhum, siadapari do gogo”. Molo di paradaton, adong be ma jambarna hombar tu parpeakna. Molo pamoruon harorona ba jambar boru ma tu ibana. Molo hulahula parhundulna, jambar hulahula ma jambarna. Songon i ma tong na manggarar adat na hombar tu si. Molo di ulaon mangadati, molo horong hulahula do ibana, mangulosi ma, jala molo horong boru, manumpahi ma. I do lapatanni sisolisoli: masibalosan hombar tu parpeakna. Jala sisolisoli i sitindangi ni ‘kesetaraan’ (bukan kesamaan) do i hombar tu parhundulna. Disi ma sada tarida hasurungan ni Dalihan na Tolunta i sian angka relasi-kekerabatan di angka bangso na asing. Ai tung sude do hita masuk tu horong na tolu i: dongan tubu, hula-hula, manang boru. Olo do hita di ulaon na sada horong hulahula ni pamoruon hape di ulaon na asing hita gabe pamoruonna. Didok ma i “Rundut ni eme do gabena!”\nAlani i, sasintongna, ndang manghorhon tu na hurang denggan hata sisolisoli molo dipadomu tu hata na asing, songon sisolisoli do na mardongan i. Sasontongna, i marlapatan pardonganon na masiantusan, na marsiparsangapan, na marsiargaan, na marsiurupan, na sa pangkilalaan, na marsipasiatan do. Alai, aha ma na masa, nunga manosor lapatan ni hata i tu na hurang denggan; pardonganon na marpambuat. Molo ro ho tu ulaonku, ro ma ahu tu ulaonmu.\nAngka dongan, huhilla boi do tauji mardongan so pola marpambuat, so pola marpangait, jala so pola ingkon itus (sian i tu si) laba ni pardonganon i. Dalanna ndang maol. Na parjolo jala on ma na rumingkot: Unang sai tasuhati angka na denggan naung tapatupa tu angka dongan! Unang tabahen tarutang nasida! Ai molo songon i do, singirta do i na ingkon gararonna. On ma bingkas ni sisolisoli do pardonganon i.\nAdong do pandohan na mansai uli di halak Batak domu tu na mardongan songon on: “Na rap tangis di sihabunian; na rap mekkel di sihapataran. Lapatanna, sapangkilalan, sapartinaonan, sapanganan, sapanginuman, sabulusan (molo porlu), asal ma unang saripe!\nOne thought on “Serial Kearifan Batak (3): Sisolisoli”\nNauli amang, apalagi molo dikaithon tu hakaristenon mansai appit do pandohoan sisoliaoli uhum siadapari gogo .Semoga amanah\nTotal views : 1110056


Boha do Hamu Maradophon Natuatuamuna\nSUNGKUNSUNGKUN 1 Ise do Ahu Sasintongna?\nSUNGKUNSUNGKUN 2 Boasa Sai Holsoan Ahu Taringot Penampilan?\nSUNGKUNSUNGKUN 3 Boha do Ahu Maradophon Natuatuangku?\nSUNGKUNSUNGKUN 4 Songon dia do Molo Nunga Sala Ahu?\nSUNGKUNSUNGKUN 5 Boha do Molo Direhei di Singkola?\nSUNGKUNSUNGKUN 6 Songon dia Manundalhon Elaela ni Dongan?\nSUNGKUNSUNGKUN 7 Boha do Molo Ditogihon Mangulahon Seks?\nSUNGKUNSUNGKUN 8 Porlu do Huantusi Aha Pelecehan Seksual?\nSUNGKUNSUNGKUN 9 Ingkon Porsea do Ahu tu Evolusi?\nSUNGKUNSUNGKUN 10 Adong do Labana Marsiajar Bibel?\nAlus ni 10 Sungkunsungkun ni Angka na Poso\nJAHA DIBAGASAN HATA Abbei Abkhaz Abui Adhola Afrikans Albania Alur Arab Armenia Assamese Attié Aymara Azerbaijani Azerbaijani (Sirilik) Bahasa Isyarat Paraguay Bahasa Isyarat Peru Bahasa Isyarat Polski Bahasa Isyarat Quebec Bahasa Isyarat Rusia Bahasa Isyarat Venezuela Bahasa Isyarat Zimbabwe Bambara Baoule Bashkir Basque Bassa (Kamerun) Batak (Karo) Batak (Simalungun) Batak (Toba) Bengali Biak Bikol Bislama Bolanda Boulou Bulgar Cakchikuel Cebuano Cheska Chichewa Chitonga Chitonga (Zimbabwe) Chitumbuka Chiyao Chokwe Chol Chopi Chuuk Chuvash Cibemba Cina Mandarin (Disederhanakan) Cina Mandarin (Tradisional) Cinamwanga Cinyanja Citonga (Malawi) Damara Dangme Dansk Dayak Ngaju Digor Drehu Edo Efik Esti Ewe Faroese Farsi Fiji Fon Ga Galicia Garifuna Georgia Gokana Guarani Gujarati Gun Guéré Hata ni na Ngungu di Amerika Hata ni na Ngungu di Argentina Hata ni na Ngungu di Australia Hata ni na Ngungu di Bolivia Hata ni na Ngungu di Cile Hata ni na Ngungu di Inggris Hata ni na Ngungu di Kolombia Hata ni na ngungu di Ekuador Hata ni na ngungu di Italia Hata ni na ngungu di Japang Hata ni na ngungu di Korea Hata ni na ngungu di Magyar Hata ni na ngungu di Meksiko Hata ni na ngungu di suomi Hausa Heber Herero Hiligaynon Hindi Hiri Motu Hmong (White) Iban Ibanag Ibinda Igbo Iloko Indonesia Inggris Irlandia Isoko Italia Japang Jawa Jerman Jula Kabuverdianu Kabyle Kachin Kannada Karen (S'gaw) Katalan Kazak Kekchi Khana Khmer Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kisonge Kongo Konkani (Romawi) Korea Kosrae Kreol Guinea Bissau Kreol Haiti Kreol Mauritius Kreol Seychelles Krio Kriol Belize Kroat Kwangali Kwanyama Lamba Latvi Lenje Lhukonzo Lingala Lituavi Lomwe Luganda Lunda Luo Magyar Makau Makedonia Malagasi Malayalam Malta Mam Mambwe-Lungu Mapudungun Marati Marshall Maya Mazatec (Huautla) Melayu Mixe Mizo Mongol Myanmar Nahuatl (Guerrero) Nahuatl (Huasteca) Nahuatl (Tengah) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Norsk Nyaneka Nyungwe Nzema Okpe Oromo Ossetia Otetela Otomi (Rura Mezquital) Palau Pangasinan Papiamento (Aruba) Papiamento (Curaçao) Pijin (Kamerun) Pijin Nigeria Pijin Pulopulo Solomon Polski Ponape Portugis Portugis (Portugal) Prancis Punjabi Punjabi (Shahmukhi) Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Romani (Junani Selatan) Romani (Makedonia) Romani (Makedonia) Cyrillic Rotuman Rumania Rundi Runyankore Rusia Rutoro Samoa Sangir Sango Sena Sepedi Serb Serb (Romawi) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Sunda Suomi Swahili Swahili (Kongo) Swati Swensk Tagalog Tahiti Tajik Tamil Tandroy Tarascan Tatar Telugu Tetun Dili Thai Tiv Tlapanec Tojolabal Tonga Toraja Totonac Tshiluba Tshwa Tsonga Turki Turkmen Tuvalu Twi Tzeltal Tzotzil Uighur (Sirilik) Ukraina Umbundu Urdu Urhobo Uruund Uzbek Valencia Venda Vezo Vietnam Wallis Waray-Waray Wayuunaiki Welsh Wolaita Xhosa Yacouba Yoruba Yunani Zande Zapotec (Isthmus) Zapotec (Lachiguiri) Zulu\nBoha do Ahu Maradophon Natuatuangku?\nMolo las rohamuna maradophon natuatuamu, lam denggan ma parngoluonmuna.\nAHA DO ULAHONONMUNA?\nRimangi ma situasi on: Di ari Rabu borngin, si Geoff, 17 taon, baru pasaehon karejona di jabu. Songon na somal, dipagalak ma TV laos hundul ma ibana.\nDi tingki i, ro ma bapakna, jala hira na so las rohana.\n”Geoffrey! Holan na manontoni do karejom! Urupi jo anggim pasaehon PR! Ndang hea diulahon ho na hudok!”\nMarungutungut ma si Geoff, mandok, ”On ma kan!”\nLaos dialusi bapakna ma, ”Aha nimmu?”\nDidok si Geoff ma, ”Ndang adong, bapak.” Alai, nunga murhing bohina.\nMuruk ma bapakna. Didok ma, ”So tung didokkon ho muse songon i tu ahu!”\nMolo hamu gabe si Geoff, aha do na laho ulahononmu asa unang adong parbadaan?\nMangkatai tu natuatua dos songon mamboan motor. Molo jumpangmu palang mangambat dalan, tontu dilului hamu ma dalan na asing.\nSahalak borua na margoar si Leah mandok, ”Maol do ahu mangkatai tu bapakku. Sipata, tingki mangkatai ahu, dialusi ma, ’Na mangkatai do ho tu ahu?’”\nADONG TOLU NA BOI DIULAHON SI LEAH.\nMuruk tu bapakna.\nGogo ma soara ni si Leah mandok, ”Tangihon ma jo hatangkon, pak!”\nNdang olo mangkatai tu bapakna.\nNdang olo be si Leah mangkatai taringot masalahna tu bapakna.\nPaimahon tingki na pas, jala dipaboa ma masalahna.\nMangkatai ma si Leah tu bapakna, manang mambahen surat na paboahon masalahna.\nMolo disungkun hamu, na dia do na ingkon dipillit si Leah?\nRIMANGI MA: Ra, ndang tusi pingkiran ni bapakna. Ndang diboto bapakna masalah ni si Leah. Molo dipillit si Leah Bagian A, ndang diantusi bapakna boasa ibana murukmuruk. Molo on na dipillit si Leah, maol ma bapakna manangihon. On patuduhon si Leah ndang pasangaphon natuatuana. (Epesus 6:2) Tangkas ma, ndang marlapatan molo muruk tu bapakna.\nSongon halak na so olo dalanna tarambati, hamu pe boi mangalului dalan na asing asa mardame dohot natuatuamuna\nNang pe mura mangulahon Bagian B, adong do cara na dumenggan. Boasa? Asa boi mangatasi masalahna, ingkon mangkatai do si Leah tu bapakna. Asa boi bapakna mangurupi, ingkon diboto do masalah ni si Leah. Ndang adong lapatanna molo holan sip.\nMolo Bagian C do dipillit si Leah, on patuduhon ndang olo ibana diambati. Marsitutu do ibana mangkatai tu bapakna. Molo dipillit ibana mambahen surat tu bapakna, on mambahen lumbang pangkilalaanna.\nMambahen surat pe mangurupi ibana paboahon na di rohana. Tingki dijaha surat i, diboto bapakna ma lomo do roha ni si Leah mangkatai tu ibana, jala diantusi ma pangkilalaan ni si Leah. Parohon laba do bagian C on. Ndang soal mangkatai manang marhite surat, on mangihuthon poda sian Bibel ”taeahi ma na tau padamehon”.—Rom 14:19.\nAha do cara na asing na boi diulahon si Leah?\nPingkiri ma, jala surat ma di inganan naung diparade. Dung i, surat ma muse aha pangkorhon ni ulaon i.\nPODA NA MANGALEHON BISUK SIAN BIBEL\n”Parsangapi amangmu dohot inangmu!”—Epesus 6:2.\n”Sai tong ma lambok hatamuna.”—Kolosse 4:6.\n”Ganup jolma, girgir ma ibana mananginangi, bangkol ma ibana mangkatai, bangkol ma tarrimas!”—Jakobus 1:19.\nTANGKAS MA PABOA HATAMUNA\nIngot ma, ndang sai sarupa aha na didokmuna tu aha na dapot roha ni natuatuamuna.\nDisungkun natuatuamuna ma boasa songon na sipsip hamu. Dialusi hamu ma, ”Ndang pola boha.”\nNa diantusi natuatuamuna boi gabe songon on, ”Ndang porsea be ahu tu hamu. Tu donganku do annon hupaboa, ndang tu hamuna.”\nRimangi ma molo hamu mangadopi masalah, jala lomo roha ni natuatuamu mangurupi. Alai didokkon hamu, ”Ndang pola boha i. Boi do sahalakku mangadopi on.”\nAha do na diantusi natuatuamuna?\nAha do hata na dumenggan na boi dohononmu?\nMolo di sada tingki ndang lomo rohangku mangkatai tu natuatuangku, aha do ulahononku?\nMolo dipaksa natuatuangku ahu paboahon na so olo hupaboa, aha do ulahononku?


Tejju ni hela – Amani Partogi\nDison do hamu hape amang? →\nTejju ni hela\nPosted on 11 Februari, 2010 by Hendry Lumban Gaol\nDidok dongan di hata lalun, mandapothon dongan tubu ninna boanon takke ,– kampak. Adong dongan tubukku par-Kanada, ido mangajari au. Ai didok ibana, Lumban Gaol sian Kanada ninna ibana. Hape nahuboto, nda holan dua do Lumban Gaol, ipe sian Humbang do. Alai, ibana ninna asli sian Kanada do. Jadi ibana do mandok, upani dongan tubu ninna takke do. Dang porsea hamu? sukkun hamuma ibana.\nIa suhutanhu naditoru on, ima sahalak na mamboan lopeng-lopeng, – toyor-toyor- tu simatuana. Sahalak ama-ama na saddu marbola, manonton bola nang akka na maccam na adong hubunganna tu bola. marbola tullang, marbola beguaha pe i, asalma marbola. Suddat do bayon manang marahua, molo adong siaran ni tipi marbola. Ai haru ‘tarkam’, manang parbolaan –antar kampung– ditotton on do.\nSuhutan ni dongan do nian, disipak ibana ma simatuana dilapo alani rap koji manotton bola. Songon na hudok di gijjang, toyor-toyor do mandapothon simatua.\nSai na uttabo do manotton bola rap dohot akka dongan na rap koji tusi, ribur-ribur huhut marsurak be molo tim niba i naeng pa-gol-hon. Jala boi nikomentaran parbola i, sai hira iba na ummalo sian pelatih, jala sai hira komentator iba. Hatiha di malam minggu, ditahi siJamordong ma lao manonton bola, ima liga Inggris di lapo ni Amantumiur nadi sippang opat i. Nunga jam ualu borngin, di engkol ma kareta on jala dipadalan nanget.\n“Tu lapoan do amang, manotton bola dohot akka dongan” ninna mangalusi huhut diturushon mangengkol kareta,–motor on. Ai diboto ibana do na koji do tong simatuana i tu na manonton bola.\n“Attong rappak ma hita, disi ma hita manonton” ninna huhut didilo nanget tu bagasan jabu, dibereng ma simatua boru ni siJamordong nunga tutu manonton sinetron. Somalna, molo nga songoni dang boi be gattion siaran ni tipi on. Borhat ma nasida nadua marbossengan tu lapo ni Amantiur di sippang opat. Tutu ma nian nunga tung ribur lapo i, rappak marsurak be. Huro na main do MU dohot Chelsea jadi tung tabo ma tahe na manonton i.\nAsing tim ni si Jamordong, asing muse do tim ni simatuadoli na i, –amanTugo. Ia siJamordong, Chelsea do di ibana, ninna songon na jago do permainan ni Chelsea i. Alai anggo AmanTugo, MU do jagoanna. Rara ninna jala jago muse. Rappak huddul do nasida nadua namarhela marsimatua di bakku pajjang, huhut ma di jalo nasida sagalas be tuak sian parlapo i.\nHolan tu tipi inama mata ni namanonton i, aut sura masa porang, nga dapot sude salapo, ai so diatturehon agia aha poe. “Sipakkon…gol..gol…gol ho!!” ninna siJamordong molo dung diserang MU.\n“Buat pat na i, salpat, bakkahon ma…..” ninna muse huhut ma sai songon na dohot ibana mangososhon patna ditoru ni meja pajjang i.\n“Boha baenonna, apala na germe-germe, marlojong pe soboi be si Ballak i…” ninna AmanTugo muse, ala dibereng siboan si Ballak bola i tu baba ni kiper ni MU. “Eah…dang adong niabbul ni i” ninna muse.\n“Pa gol,….sipak….lean tu ambirang, maju ho aha, sai dipudi…” ninna si jamrodong muse ala dibereng si Lampard sai di tonga.\n“Amangoi, hassit nai….nga mate au..” ninna amanTugo huhut marijjak ibana, mangangkat pat na i, huroa tarsipak gogo dibaen siJamordong. Mangangguhi amanTugo maniop patna.\nGolap bohi ni sijamordong dang haidasa be simatuana i, mangissugut ma ibana tu pudi nanget. Dua hali mallapak tusimatuana. Ai di ingot ibana dope tolu bulan na lewat pe di toyor ibana simatuana i di jabu. Tikki rap manonton si Chris Jhon martejju dohot halak amerika i. “Lotak…lotak….toyor, KO hon…”ninna huhut abbal tanganna gabe hona tu bohi ni amanTugo.


Sakti Madingin: Datu Dalu & Sahang Maima\nRuhut-Ruhut Ni Habatakon\nDatu Dalu & Sahang Maima\nParbadaan ni Datu Dalu dohot Sahang Maima\nNajolo adong ma dua halak na marhahamaranggi na tading di sada huta, na sihahaan margoar Datu Dalu jala sianggian margoar Sahangmaima. Di na sahali dipauli Sahangmaima ma sada porlak, di suan ma di porlakna i gadong. Alai ro ma aili (wakka) manguge gadong i, ala ni i diinjam ma sada hujur sian Datu Dalu. Ia hujur i hujur homitan ompu nasida do i.\nDi na laho mangalehon hujur i Datu Dalu, didok ma:\n“ Tung na so jadi mago hujur i ! ”\nDung i dipantomhon Sahangmaima ma hujur i tu na manguge gadong i, hona ma pargisihan ni aili i, laos lohot ma mata ni hujur i disi, alai tinggal do anggo totoranna (hauna). Mangihuthon baritana, ianggo aili i maporus do tu banua toru jala laos lohot ma mata ni hujur i di daging ni aili i. Dung leleng so di paulak Sahangmaima hujur i. Marnida i ro ma Datu Dalu mangido hujur inon.\n”Boasa songon i leleng tioponmu hujur i ? Ai ugasan hatopan do i ! ”\n“Olo tutu do i, alai holan hauna nama dison ! Taihut do anggo matana tu aili na hupantom i. Hupatopahon nama singkat ni mata ni hujur i”\n“ Ah, ndang boi songon i, ingkon matani hujur i do mulak. Adat ni panginjamon, ia i barang na diinjam, ba laos i ma paulahon! Asa ingkon hujur na diinjammu i do paulahonmu.”\n“ Adat ni ompunta ro di amanta : Aek na litok tingkiron tu julu, hori na rundut tingkiron tu rompean ba, ndada toishu mangagohon hujur i, na hurang momos hian do. Ba aut sura pe i, boi do singkatan na so disi ! Ndada sisik nilangkophon, imbulu sinuanhon ho tu au. Hudok pe songon i, manang dia pandokmu singkat silehononku, olo do ahu , asal unang marbada hita, ai do adat ni pardongan sabutuhaon:\nIjur tarbirsak, pat tardege, tongka masipaihutihutan”\n“ Ndang boi singkat, ingkon hujur i do paulahonmu, “\nDung i sai marsak ma roha ni Sahangmaima, ala so boi jumpang mata ni hujur i di rohana; ai nunga di boan aili tu banua toru. Alani i diharahon ma donganna mambuat hotang tu tombak, dung godang hotang i, i ma dibahen nasida tali tantanni Sahangmaima martuat tu banua toru. Dung sahat ibana ro di banua toru, ditopot ibana ma sada huta disi, laho ma ibana hundul tu tarisopo na di huta i. Adong ma diida boruboru pangisi ni huta i na manduda di jolo ni sopo i. Ala i ro ma manuk mamarguti eme ni boruboru i, gabe ditullangkon boruboru i ma andaluna tu manuk i, hona ma jala pola magotap rungkung ni manuk i. Jadi muruk ma nampuna manuk i tu boruboru i, jala songononmapakkataion ni nasida.\n“ E, ndang jadi mate ale, manuknami i, anggo ememu i hu singkat pe i.”\n“ Denggan ! Alai manukku on ma singkatna tu ho, ai na mangolu do singkatni na mangolu ”\n“ Ndang ale, ingkon manukhu i do na mulak mangolu tu ahu, ”\nUmbege i marsak ma rohani panduda i gabe mangalu-alu ma ibana tu Sahangmaima. Alani i asi ma rohani Sahang Maima, songon arsakni rohangku do arsak ni rohana, ninna rohana dibagasan. Jadi didok Sahangmaima ma tu panduda i hatana lao mangalusi.\n“ Ale inang, molo dipatuduhon hamu na hulului on, boi do tarpangolu ahu manuk na binunumuna i ! ”\n“ Ba aha ma huroha ?”\n”Hupantom aili di banua tonga laos tarihut mata ni hujur i tu aili i. On pe molo diida hamu i paboa hamu ma ! ”\n“Adong do amang boruboru mabugang di jabu an, na ro sian banua tonga, sai peak do ibana jala laos lohot dope basir dibugangna i nuaeng ”\n“Ndang jolma dainang, na hutullang i, aili do ”\n”O, ale amang, tung na jahat do i, tarbahen i do rupana mimbarimbar naeng manangko suansuananni halak, i pe disi do hujurmu i”.\n” Ba beha ma i bahenonta inang, mambuat i ? ”\n” Ba pangolu ma jolo manuk na mate on, idaonni amani na mabugang i ma annon gabe dokkononna ma hamuna mangubati boruna i.”\nTongon tahe ninna roha ni Sahang Maima, gabe dibahen ma taoarna taoar pangabangabang taoar pangubungubung; sipangolu naung mate siparata naung busuk tu manuk i, jadi mulak mangolu ma manuk i tutu. Dipaulak boru panduda i ma manuk i tu nampunasa. Dung i tarbarita ma hadatuonni Sahangmaima di sandok banua toru, gabe dibege amani na mabugang i ma i. Dijou ma Sahang Maima mangubati boruna na mabugang i.\nJadi diparose Sahang Maima ma bugang i, nunga polpol tutu matani hujur i dibugangna i. Dung i diarit Sahang aima ma tandang suman ni matani hujur i. Bornginna i ditogihon ma na mabugang i tu lambung ni lubang-lubang, asa enetonna matani hujur i di rohana. Dipaula-ula dipandekdekhon pulung-pulungan ni ubatni na mabugang i, jala sai disuru ma isi ni jabu i mangalap tu bara, asa unang adong marnida enetonna matani hujur i di rohana. Andorang di toruni isini jabu i, dienet ma matani hujur i jala disolothon tu gontingna. Dipatuduhon ma tandiang sumanni matani hujur i tu parboru i, huhut ma didok:\n“ Ah, na torbang do ganjang ni suga on, leak do songon i hansit dihilala!”\nJadi las ma rohani parboru i, ai malum ma dirohana bugangni boruna i.\nHape tubu ma dipingkiranni parboru i songon on:\n”Pinangan ma Sahangmaima on asa binuat taoarna i.”\nAlai mamoto do roha ni Sahangmaima di tahi ni roha ni parboru i. Jadi andorang nok matana, hehe ma Sahangmaima mijur tu toru, alai diboan ibana ma sipu-sipu jala dipaula ma mangalului pulung-pulungan. Dung i di rahuthon ma sipusipu i tu ihur ni babi na modom di bara ni jabu i. Laho muse ma Sahangmaima tu alaman, di pajongjong ma disi gaol suman ni jolma. Ditali ma borong-borong jala ditambathon ma tu harbangan ni huta i, dipambahen ma dohot rambang-rambang. Dung i pintor manaek ma ibana tu hotang hamijuranna i.\nDung tarsunggul ama ni boruboru i, di parose ma di jabu i, hape ndang disi be Sahangmaima. Mijur ma ibana tu toru mangalului Sahangmaima, diida ma adong api dibara jadi didapothon ma tusi, ai dirimpu do disi Sahangmaima. Ditampulhon ma podangna, hape babi do hona laos mate. Dibereng tu alaman diida songon na adong jolma jongjong disi, jadi dilojong ma i jala ditampulhon podangna, pintor peak ma na tinampulna i, jala manigor diharat ma i, ala ni murukna, alai ngalingali do, ai batang ni gaol do i antong.\nDibege ma parngung-ngungung ni borong-borong dingkan harbangan jadi didapothon ma tusi, ai dirimpu ma i Sahangmaima, gabe maralitan ma ibana tu rambang-rambang i. Asa angkal ni Sahangmaima do na binahenna i, unang sanga eahan ni parboru i ibana di rohana.\nSian jut ni roha ni parboru i, diboan ma pitu asuna mangeahi Sahangmaima, alai nunga dao ibana manjangkit, jadi dijou parboru i ma ibana, didok ma:\n”Ale Sahangmaima, paima ahu, adong do saotik sidohononku tu ho”.\nUmbege i dipagogo Sahangmaima ma manjangkit, dung lam jonok pangeahi i, digotap Sahangmaima ma hotang panjangkitanna i dingkan toruna, jadi matos ma, gabe madabu ma pangeahi i rap dohot onom biangna i. Alai sada sian biangna i margoar ”sampagatua” sanga do ibana manaek tu ginjang, mangihuthon pandok ni parturiturian, biang i do na mangutahon sahit sampusampu di banua tonga on. I do alana umbahen tar di painumhon halak mudar ni biang nambura, na sineat tu halak na sampusampuon.\nIa dung sahat Sahangmaima ro di hutana, dipaulak ma matani hujur i tu Datu Dalu. Alai sai gotos do rohana dipambahenan ni Datu Dalu i. Dipudian ni ari, dibahen Sahangmaima ma porlakna dilambung dalanni Datu Dalu, disuani ibana ma gaol diporlakna i. Di na sadari, marhorja ma Datu Dalu, jadi diharahon niolina ma donganna mangalap aek, tar holang do mual i sian huta. Alai di na mulak nasida sian pangalapan aek i, por ma udan, ditinggang ma nasida. Jadi dibuat nasida ma bulung gaolni Sahangmaima, bahen saong nasida.\nDiboto Sahangmaima ma i, gabe ditopot ma nioli ni Datu Dalu.\n”Paulak bulung ni gaolhu i tu pambuatanmu, alai ndang jadi malos, ingkon sumuang do sian partubuna hian.”\nDidok Sahangmaima ma huhut:\n”Ndang boi singkat ali ni na mago, ia mas binuat, ingkon laos mas i do paulakon".\n”Ba, ia i daba, sumuan bulu do ho di lapanglapangni babi, umpungka na so uhum do ho marmulahon na so jadi. Ia i parsingiran, i do nian partungguan! Ahu do alom, hape tu ina do naeng sudolhononmu. Molo uhum sintong do i juap ma hita manguji; alai molo na gurgur do i sian uhum, lompo sian patik, ho na ripe talu, na ripe monang ma hami tumpahon ni ompu parsadaanta i.”\n‘Ba na so patut do ba pandokmu i, ai didok ompunta sijolojolo tubu: ”Ia duri sinuan, duri do dapoton, ho do na mandok, ndang boi singkat ali na mago, ba laos songon na binahenmu i do na hubahen tu ho, gabe sogo do roham.\nUhum sontong do i pandokmu i, juap (ndang talu ndang monang) hita manguji, alai anggo geduk na binahenmu i talu ma ho jala tullangon ni hujur buaton ni bodil. Tangihon ma pangkuling ni ompunta sisada pinggol on, na tangis so apulon na maila so dapotan on!”\nDung i masibodilan ma nasida pitu ari pitu borngin, juap do, ndang adong na talu. Dipahabang Datu Dalu ma losungna tu huta ni Sahangmaima, jala dipahabang Sahangmaima ma aek di bagas tabutabu tu huta ni Datu dalu, martaha ma i diginjang andorang so sahat tu tano, dung madabu tu tano gabe ma i dua ambar.\nDidok Barita Naasing:\nRasirasa nuaeng, molo binuat aek sian ambar na dua i, jala binahen tu sada hudon, gunsang do aek i ala maralo. Asa marbingkas sian i ma parsalisiannasida, ala ni i ma gabe marserak pinomparnasida.\nDiposting oleh Sakti Madingin di 09.44\nPendapat Saudara/i dengan blog ini?\nLegenda Boru Tompul Sopurpuron\nDanau Si Losung dan Sipinggan\nSILSILAH (TAROMBO) BATAK\nMohon M Sihole. Tema Kelembutan. Diberdayakan oleh Blogger.


Dipauba Sitindangi Ni Jahowa do Isi ni Bibel asa Hombar tu Haporseaon ni nasida? | FAQ\nJAHA DI BAGASAN HATA Afrikans Albania Amhara Arab Armenia Armenia (Barat) Azerbaijani Azerbaijani (Sirilik) Bashkir Basque Bassa (Kamerun) Batak (Toba) Bolanda Bosnia Boulou Bulgar Cebuano Chavacano Cheska Chichewa Chin (Hakha) Chitonga Chitumbuka Chol Chuvash Cibemba Cina Kanton (Disederhanakan) Cina Kanton (Tradisional) Cina Mandarin (Disederhanakan) Cina Mandarin (Tradisional) Dangme Denmark Digor Edo Esti Ewe Fante Faroese Farsi Ga Galicia Garifuna Georgia Guarani Gun Hata ni na Ngungu di Amerika Heber Hiligaynon Hindi Igbo Iloko Indonesia Inggris Italia Jawa Jepang Jerman Jerman Rendah Kabiye Kabyle Kachin Kannada Karen (S'gaw) Katalan Kazak Kikaonde Kinyarwanda Kirghiz Kisi Korea Kreol Haiti Krio Kroasia Kwangali Kwanyama Lingala Lituavi Magyar Makedonia Malagasi Malayalam Malta Mam Mapudungun Maya Mazatec (Huautla) Melayu Mende Mixe Mongol Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Ndebele (Zimbabwe) Ndonga Nepali Ngabere Nias Norwegia Nzema Oromo Otetela Pangasinan Pijin Pulopulo Solomon Polski Portugis Portugis (Portugal) Prancis Punjabi Quechua (Ayacucho) Quechua (Cuzco) Rarotongan Rumania Rundi Rusia Samoa Sepedi Serbia Serbia (Romawi) Sesotho (Lesotho) Setswana Shona Sinhala Slovak Sloven Spanyol Sunda Suomi Swahili Swati Swedia Tagalog Tahiti Tajik Tarascan Tatar Telugu Tetun Dili Thai Tigrinya Tojolabal Tok Pisin Tonga Totonac Tsonga Turki Turkmen Tzeltal Uighur (Sirilik) Ukraina Urdu Valencia Venda Vezo Vietnam Wallis Welsh Xhosa Yunani Zapotec (Isthmus) Zapotec (Lachiguiri) Zulu\nDipauba Sitindangi Ni Jahowa do Isi ni Bibel asa Hombar tu Haporseaon ni nasida?\nNdang dipauba. Sasintongna, haporseaonnami do na dipauba hami asa hombar tu ajaran ni Bibel.\nAndorang so dipabinsar Kitab Suci Terjemahan Dunia Baru di taon 1950, nunga disulingkiti hami Bibel. Dipangke hami do terjemahan na dia pe jala dipauba hami do haporseaonnami tu ajaran ni Bibel. Parrohahon ma pigapiga haporseaon naung leleng diihuthon hami jala ida ma songon dia haporseaonnami hombar tu ajaran ni Bibel.\nHaporseaonnami: Ndang Adong Debata Sitolusada. Majalah Zion’s Watch Tower Edisi Juli 1882 patorangkon, ”Nang pe porsea hami tu Jahowa, tu Jesus, dohot tu tondi parbadia, alai ndang porsea hami tu ajaran na so hombar tu Bibel na mandok, adong tolu Debata di bagasan sada hadirion manang sada Debata di bagasan tolu hadirion.”\nBibel Patorangkon: ”Jahowa Debatanta i, Jahowa Sasadasa do.” (5 Musa 6:4) ”Holan sada do Debata, Ama i, parmulaan ni saluhut, jala hita do tu Ibana; jala sada do Tuhan, i ma Jesus Kristus, parhitean ni saluhutna, jala hita marhitehite Ibana.” (1 Korint 8:6) Jesus pe mandok, ”Umbalga do Damang asa Ahu.”—Johannes 14:28.\nHaporseaonnami: Ndang tutu parjahat dipasiaksiak salelengna di api na roko. Zion’s Watch Tower edisi bulan Juni 1882 mangenet judulna sian Rom 6:23, i ma ”Upa Tinuhor ni Dosa do Hamatean”. Edisi on patorangkon, ”Tangkas jala mura do antusan ayat on. Alai, godang do halak ndang porsea tu ajaran on, nang pe diboto nasida molo Bibel i hata ni Debata. Na dihaporseai nasida, molo mardosa sasahalak, dipasiaksiak salelengna di api na roko.”\nBibel Patorangkon: ”Tondi ni manang ise na mardosa, ingkon i do mate.” (Hesekiel 18:4, 20) Bibel mangajarhon, halak parjahat ”diripashon salelengna”, ndang na laho dipasiaksiak salelengna—2 Tessalonik 1:9, King James Version.\nHaporseaonnami: Tutu do adong Harajaon ni Debata, ndang holan di bagasan roha. Taringot Harajaon ni Debata, Zion’s Watch Tower edisi bulan Desember 1881 patorangkon, ”Laho ripashonon ni Harajaon ni Debata ma sude harajaon na adong di portibi on.”\nBibel Patorangkon: ”Alai di tingki hinarajahon ni angka rajai, padirion ni Debata, na di surgo i, sada harajaon na so tarpapatu ro di salelenglelengna, gomgomanna pe ndang pasahatonna tu bangso na asing; ropuhanna do tahe sogot saluhut angka harajaon i, jala pansingkononna, alai hot do anggo na sasada i ro di saleleng ni lelengna.”—Daniel 2:44.\nHolan Bibel Terjemahan Dunia Baru do na dipangke Sitindangi Ni Jahowa asa hombar tu haporseaon ni nasida?\nDipangke Sitindangi Ni Jahowa do marragam terjemahan ni Bibel tingki marbarita na uli. Nang pe diparade hami Terjemahan Dunia Baru na so margarar, alai las do rohanami molo adong halak mamangke terjemahan Bibel na asing tingki marsiajar.


NA RARAT DO HAMU… – TanoBatak\nNA RARAT DO HAMU…\nHinata so hinata do ianggo najolo i, tar hurang do dilehon tingki tu angka naborua marsingkola. Godang dope uju i angka halak Batak na so umboto manurat latin, lumobi ma i angka naboru. Alai longang do roha, ianggo tung habisuhon dohot angka ruhut ni ulaon, ndang talu naboru na so singkola i tu angka baoa, lumobi di hapadoton.\nUju i, hasomalan ni angka ina dohot ama di Luat Silinggom marnapuran do, laos ala ni i do umbahen tarbarita ‘demban silinggom’ ala mansai tabo do demban sian luat i. Angka ina na niajaran ni Guru Panuntun pe, sude do parnapuran. Manang ala godang ni napuran natubu di luat i dohot tabona, sai tolu-tolu bulung do dibahen nasida sahali mangallang, sipata adong lobi sian i, lumobi ma i Ompu Sohagohan sahalak ina natumua di namarguru i.\nDung sidung dipararak nasida be boniagana di Onan Siomo, marsituriak ma nasida natolu angka parngoluon nasida be sahat tu parguruan nasida i, paima ro angka paronan. Dusungkun Nai Manoto ma Nai Haposan:\nAlai ala mardemban do Ompu Sohagohan jala sungkilna pe nasa batu ni ambalang, gabe rahang ma simangkudapna mandok hatana, laos didok ma: ‘I ulana i, nga aong we hakai, ala aol u ewaka o hakai, ala ewaka o hakai’, ninna ma. Mangihuthon parbinegean ni namangantusi tingkos do pinajojorna i, alai tu pinggol ni Nan Jongkas nunga manarisik, jala sibor ma ibana, ala dietong naoto do nasida jala asal dipandok hata na so toho. Mardongan muruk ma ibana mangantoi angka namarguru i:\n‘Ah tung nararat do hamu namarguru i. Apala tangkas do binoto, jumolo dope HKBP sian HKI��..’\n(ide: Herlan Hutahaean Sth)\nSatu respons untuk “NA RARAT DO HAMU…”\nAlani i ma ra gabe di dok rohani Nan Jongkas, “Bah ai songonon do hape na haguruhon muna salelengon. Ba loja hamu hape umbotoonan dope ahu sian hamu…?”\n*** Ala dietong naung toho nidokna i 😀\nMei 26, 2008 at 5:38 am


JAHA DI BAGASAN HATA Abbei Afrikans Ahanta Aja Albania Altai Alur Amhara Arab Armenia Assamese Attié Aukan Aymara Azerbaijani Azerbaijani (Sirilik) Bahasa Isyarat Cina Bahasa Isyarat Mozambik Bahasa Isyarat Myanmar Bahasa Isyarat Nepali Bahasa Isyarat Nikaragua Bahasa Isyarat Panama Bahasa Isyarat Paraguay Bahasa Isyarat Peru Bahasa Isyarat Quebec Bahasa Isyarat Rumania Bahasa Isyarat Rusia Bahasa Isyarat Salvadoran Bahasa Isyarat Selandia Baru Bahasa Isyarat Slovak Bahasa Isyarat Spanyol Bahasa Isyarat Swedia Bahasa Isyarat Taiwan Bahasa Isyarat Thai Bahasa Isyarat Uruguay Bahasa Isyarat Venezuela Bahasa Isyarat Vietnam Bahasa Isyarat Zimbabwe Bambara Baoule Bashkir Basque Bassa (Kamerun) Bassa (Liberia) Batak (Dairi) Batak (Karo) Batak (Simalungun) Batak (Toba) Bengali Bikol Bislama Bolanda Boulou Bulgar Bété Carib Cebuano Changana (Zimbabwe) Chavacano Cheska Chichewa Chin (Hakha) Chin (Tiddim) Chitonga Chitonga (Zimbabwe) Chitumbuka Chiyao Chokwe Chol Chopi Chuabo Chuuk Chuvash Cibemba Cina Mandarin (Disederhanakan) Cina Mandarin (Tradisional) Cinamwanga Cinyanja Citonga (Malawi) Comorian (Ngazidja) Damara Dangme Denmark Digor Douala Drehu Dusun Efik Embera (Katio) Esan Esti Ewe Fang (Ntumu) Fante Faroese Farsi Fiji Fon Frafra Ga Galicia Garifuna Georgia Ghomala Gitonga Gokana Greenland Guarani Guarani (Bolivia) Guerze Gujarati Gun Guna Guéré Hata ni na Ngungu di Amerika Hata ni na Ngungu di Angola Hata ni na Ngungu di Argentina Hata ni na Ngungu di Australia Hata ni na Ngungu di Bolivia Hata ni na Ngungu di Brasil Hata ni na Ngungu di Bulgar Hata ni na Ngungu di Cile Hata ni na Ngungu di Inggris Hata ni na Ngungu di Kolombia Hata ni na Ngungu di Kosta Rika Hata ni na ngungu di Bolanda Hata ni na ngungu di Cheska Hata ni na ngungu di Ekuador Hata ni na ngungu di Ghana Hata ni na ngungu di Guatemala Hata ni na ngungu di Honduras Hata ni na ngungu di India Hata ni na ngungu di Indonesia Hata ni na ngungu di Italia Hata ni na ngungu di Japang Hata ni na ngungu di Jerman Hata ni na ngungu di Junani Hata ni na ngungu di Korea Hata ni na ngungu di Kroat Hata ni na ngungu di Madagaskar Hata ni na ngungu di Magyar Hata ni na ngungu di Malasia Hata ni na ngungu di Prancis Hata ni na ngungu di pilipina Hata ni na ngungu di suomi Hausa Heber Herero Hiligaynon Hindi Hiri Motu Hmong (White) Huastec (San Luis Potosi) Huichol Hunsrik Iban Ibanag Ibinda Igbo Iloko Indonesia Inggris Irlandia Islan Isoko Italia Itawit Jawa Jepang Jerman Jerman Rendah Jula Kabuverdianu Kabyle Kachin Kannada Karen (S'gaw) Katalan Kazak Kazak (Arab) Kekchi Khana Khasi Khmer Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kisi Kisii Kisonge Kituba Kongo Korea Kpelle Kreol Guadeloupe Kreol Guinea Bissau Kreol Haiti Kreol Mauritius Kreol Seychelles KreolRéunion Krio Kriol Belize Kroasia Kurdis Kurmanji (Kaukasus) Kwangali Kwanyama Lahu Lambya Lao Lari Latgalian Latvi Lenje Lhukonzo Lingala Lituavi Lolo Lomwe Luganda Lugbara Lunda Luo Luvale Magyar Makau Makedonia Makhuwa-Meetto Malagasi Malayalam Malta Mam Mambwe-Lungu Mangareva Maninkakan (Timur) Mano Mapudungun Marati Marquesian (Hiva Oa) Marquesian (Nuku Hiva) Marshall Maya Mayo Mazahua Mazatec (Huautla) Mbukushu Medumba Melayu Mende Meru Mingrelian Miskito Mixe Mixtec (Guerrero) Mixtec (Huajuapan) Mizo Mongol Moore Motu Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Nahuatl (Veracruz) Navajo Ndau Ndebele Ndebele (Zimbabwe) Ndonga Nepali Ngabere Ngangela Ngiemboon Nias Niue Norwegia Nsenga Nuer Nyakyusa-Ngonde Nyaneka Nyungwe Nzema Okpe Oriya Oromo Ossetia Otetela Otomi (Rura Mezquital) Pangasinan Papiamento (Aruba) Papiamento (Curaçao) Pijin (Kamerun) Pijin Nigeria Pijin Pulopulo Solomon Pilagá Polski Pomerania Ponape Portugis Portugis (Portugal) Prancis Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romani (Bulgaria) Romani (Junani Selatan) Romani (Junani Utara) Romani (Makedonia) Romani (Makedonia) Cyrillic Romani (Slowakia Timur) Ronga Rumania Rumania (Serbia) Rundi Rusia Rutoro Samoa Sango Saramaccan Sarnami Sena Senoufo (Cebaara) Sepedi Serbia Serbia (Romawi) Sesotho (Lesotho) Setswana Shona Shuar Sidama Silozi Sinhala Slovak Sloven Somali Spanyol Sranantongo Sunda Suomi Susa Swahili Swahili (Kongo) Swati Swedia Taabwa Tagalog Tahiti Tajik Talian Tamil Tandroy Tankarana Tarahumara Tarascan Tatar Telugu Tetun Dili Thai Thai (Timur Laut) Tigrinya Tiv Tlapanec Toabaite Tojolabal Tok Pisin Tokelauan Tonga Totonac Tshwa Tsonga Turki Turkmen Turkmen(Sirilik) Tuvalu Twi Tyrewuju Tzeltal Tzotzil Udmurt Uighur (Sirilik) Ukraina Urdu Urhobo Uzbek Uzbek (Romawi) Valencia Venda Vezo Vietnam Wallis Waray-Waray Wayuunaiki Welsh Wichi Wolaita Wolof Xavante Xhosa Yacouba Yap Yemba Yoruba Yunani Zande Zapotec (Isthmus) Zapotec (Lachiguiri) Zulu jiKurdi Kurman\nTurpuk di parpunguan\nPunguan parbarita na uli\nMangaradoti Bale Harajaon\nHata ni Bibel, adong do dua punguan ni halak Karisten na padalanhon angka ulaon di huria, i ma ”angka sintua dohot pangurupi”. (Pilippi 1:1) Di ganup huria, somalna adong marpigapiga sintua dohot parhobas. Aha do ulaon ni parhobas i?\nMangurupi punguan ni sintua. Angka parhobas, na matoras manang na poso, i ma angka baoa na marroha partondion, tarparbaga, jala marsitutu. Dipangke nasida do gogona mangula siulaon na somal na ringkot tu huria dohot tu Bale Harajaon. Dibahen i, angka sintua boi ma denggan mandalanhon pangajarion dohot mamparmahan.\nMangulahon angka siulaon. Na deba sian parhobas manjakhon angka halak na ro tu parpunguan. Deba nai mangaradoti tata soara, mambagi buku, maniop parhepengon ni huria, jala patuduhon inganan laho marbarita. Dohot do nasida tongtong mangurus Bale Harajaon. Boi do dipangido sintua nasida laho mangurupi angka na matua. Patut do asa sude hormat maradophon angka parhobas ala na olo nasida rade mangulahon angka ulaon aha pe na dipangido tu nasida.—1 Timoteus 3:13.\nMangalehon sitiruon songon sahalak Karisten na burju. Pangula dipillit alani parniulaan nasida na denggan di partondion. Tingki na pasahathon turpuk di ulaon parpunguan, dipatogu nasida do partondion nami. Ala sitiruon do nasida di ulaon parbaritaon na uli, hami pe gabe hibas. Ala olo do nasida marsiurupan, on gabe manamba silas ni roha jala mambahen sada ni roha. (Epesus 4:16) Di tingkina, nasida pe boi do mangula gabe sintua.\nAngka baoa na songon dia do angka parhobas?\nSongon dia do nasida laho mangurupi ulaon di huria asa denggan?\nGanup ro hamu tu parpunguan, subo ma masitandaan dohot sada sian angka sintua manang parhobas asa lam di tanda hamu nasida dohot parsaripeon nasida.\nLului ma hatorangan songon dia hami mandapot poda dohot tudutudu sian pengaturan on.\nText Sipilliton unduhan buku digital Ise do na Mangulahon Lomo ni Roha ni Jahowa Saonari On?\nAudio Sipilliton unduhan rekaman soara Ise do na Mangulahon Lomo ni Roha ni Jahowa Saonari On?


GIGI MAS – TanoBatak\nPenulis : Monang Naipospos\nRingkot do angka na naeng marsaripe jolo masitandaan di roha dohot pangalaho. Molo holan haulion ni rupa do idaon olo do muse tata roha dung tarida hurang denggan ni pangalaho. Songon i do nang molo holan sian na marnida sinadongan manang hamoraon.\nIa sar ma ninna barita, pur ninna alualu taringot haulion ni si boru Pininta na songon garaga na songon garugu, pangeol ni gontingna songon dengke na mangolu. Godang do angka baoa manguji masitandaan dalan manopot ibana. Alai godang do sian nasida sumurut be ala ni bangko ni si Pininta natuit jala tihal marpangalaho jala girgiran bingkas songon baor. Rumosros do ibana mangangkupi baoa manghatai molo dibereng songon na tama pamaheonna, songon tanda di rohana paradongan baoa i. Ianggo songon na dorsun do diida, marpaula do ibana dang adong tingki manghatai jala eles rohana laos ditinggalhon.\nDi sada tingki, tarbobok ma rohana marnida sada baoa nahoding sinolo ni rohana, alai apala niontom ni rohana, ima marnida ipon ni baoa i “sian mas”. Ah, ndang lat be on ndang lipe, na ingkon anak ni namora jong nama naboi manumpan lapik ni ngingi sian mas, ninna rohana dibagasan.\nMarbellat ma ibana tu dolok tu toruan patuduhon bunga-bunga ni rohana i, tumuittuit songon anak ni puhut, panihalnihalon songon anak ni hoda, gumerenggereng songon manuk na marpira. Dang adong be angka donganna na so umboto barita “gigi mas” ni baoa na mangaririt ibana i, jala godang do na mangapian nasib ni ibana i; “Denggan ni nasibmi ale Pininta”, ninna nasida be, laos didok muse; “Sai humatop ma pasaut hamu”, ninna.\nSahat ma sangkap ni rohana i tu natorasna, jala tung gomos do pandokna; i nama nilonggi ni lilina tinoptop ni pordana, sinolo ni panailina tinodo ni rohana. Nunga sada be rohana songon daion mual, ndang mardua be songon daion tuak, ingkon i nama saut hamulianna, donganna gabe sahat tu saur matua, sidangka ni arirang tung na so tupa sirang, ia so sinirang ni hamatean. Ujungna, saut ma parbogason ni nasida ditotas natuatua.\nIanggo di adat najolo, somalna diupa do di jabu ni parboru, rap mangan pangoli dohot na nioli andorang so ulaon unjuk, tanda naung gomos panjangkonon ni parboru, pangoli i jadi helana. Alai dung laho mangan, ndang boi be diallang baoa i jagal. Disungkun si Pininta ma baoa hasudungan ni rohana i: “Boasa ndang allangonmu upaupanta i?”, ninna. “Ndang boi be hupangan jagal, ai ndang adong be iponhu. Nunga suda ditolpangi halak, ala hea hupisat jolma”, ninna baoa i.\nTarsonggot ma si Pininta; “Ba… ai parjahat do on huroha”, ninna, ujungna sirang.\nJuni 7, 2007 tanobatak